寄題雲屋趙資敬啟蒙亭風雩亭二首  其二
作者：方回
朝代：宋

paragraphs: 昔人築雩壇，群巫此歌舞。
驕陽煽藴隆，吁嘆以降雨。
良辰歲時和，遺迹林壑古。
枯枿換槁葉，芳荑抽宿莽。
徜徉沂水上，童冠七或五。
春袖風乎茲，繢繡無火黼。
千載想佳人，不仕東國魯。
異彼三子撰，聖師獨予取。
吾友趙隠君，笑唾卿相組。
猿鳥聽新詠，點瑟時一鼓。
漢歌曾罔聞，楚臺未渠數。
泠泠列禦寇，肯爾噲等伍。